Anno Domini M. CCC. VI, mense februrario, in testamento bone memorie G. de Melloto, quondam Autissiod. episcopi, confecto anno M. CC. LXV, mense octobris, nec-non et codicillis confectis anno septuagesimo, die jovis post Exaltationem S. Crucis, extracta sunt ea que sequuntur spectantia, inter cetera, ad ecclesiam Autissiodorensem. Legata dispertita seu ordinata ab eodem defuncto: Primo, Autissiodorensi capitulo ducente et sexaginte libre Turonenses annui redditus, ad augmentationem distributionum, prout in litteris patentibus super hoc confectis plenius continetur. Item capellanis Sancti-Michaelis et Sancti-Joannis Rotundi, ducente et quadraginta libre Turonenses annui redditus. Item domui Dei de claustro Autissiod. viginti libre Turonenses annui redditus. Item ad distributiones vicariorum in ecclesia Autissiodorensi institutorum, triginta-quinque libre Turonenses annui redditus. Item centum solidos annui redditus, ad augmentationem distributionum clericis de choro non canonicis, in matutinis. Item centum libre Turon. ad emendos redditus et ceram quam habebat in ecclesia S. Peregrini Autissiod., pro luminari angelorum. Item pro anniversario ejusdem, quindecim libre Turonenses annui redditus in ecclesia Autissiodor. et viginti libre ad emendos redditus pro anniversario in ecclesia B. Marie in civitate Autissiodor., et centum solidi ad emendos redditus pro anniversario in capella de Trinitate. Item centum solidi ad emendos redditus pro pitancia infirmorum domus Dei de claustro, annis singulis, die anniversarii sui. Item fabrice ecclesie Autissiodorensi viginti libre, apposita clausula quod si heredes vel aliqui eorum hanc ordinationem impugnarent, quod tanquam ingrati a successione excludentur et devolvetur ad superiores in consanguinitatis gradu qui adimplere voluerint. Executores bone memorie Odo Rothomagensis, Johannes Bituricensis archiepiscopi, illustris vir Theobaldus rex Navarre, venerabiles viri Guido decanus B. Martini Turonensis, Petrus precentor Senonensis, Magister H. de Virzeliaco et Erardus de Lisiniis, nepos ejus, tunc Ausiodor. canonicus. Item ex codicillis subsequentibus, sub data predicta, tracta sunt ea que sequuntur ad capitulum Autissiodorense spectantia: scilicet capelle ejusdem vestimenta brodata, alba cum capa de eodem, et vestimenta viridia, cum calice de auro et thuribulum argenteum deauratum, cum cambuca et bacinis argenteis, erunt ecclesie Autissiodor. Item precepit emi redditus ad faciendas octavas de S. Augustino et festum solemne de Nativitate B.M.V. in ecclesia Autissiodorensi. Item ecclesie B.M.V. in civitate Autissiodor., trecenta libre Turonenses pro anima defuncti Roberti Caprarii in redditibus convertende ad utilitatem ipsus ecclesie, tali modo quod canonici dicti loci, promissa que dicuntur fecisse solvent, et cum predictis trecentis libris in utilitatem dicte ecclesie convertent, et oratorium seu capellulam super sepulturam dicti Roberti construent. Item, si post decessum charissimi nepotis nostri Erardi, decani Autissiodor., episcopus qui successor noster erit, domum nostram Parisiensem ad opus ecclesie Autissiodor. habere velit, eam pro septingentis libris Turon. habeat. Item de redditibus legatis mortificandis volumus quod mortificari poterunt: qui autem non poterunt, vendentur: et volumus quod de nostris mobilibus suppleatur.